**Faglig profil for klinisk farmakologi**

For specialebeskrivelse og beskrivelse af hovedopgaver se Sundhedsstyrelsens specialevejledning – for yderligere information se Dansk Selskab for Klinisk Farmakologi’s hjemmeside.

Formålene med den faglige profil er, at:

* udgøre et redskab til brug for ansættelsesudvalget til prioritering af ansøgere
* hjælpe ansøgerne i ansøgningsprocessen
* medvirke til specialevalg

Den faglige profil supplerer selve stillingsopslaget ved angivelse af de vigtigste potentialer og kvalifikationer hos ansøger, der lægges vægt på ved vurdering af ansøgere til hoveduddannelsesforløb i specialet.

Profilen angiver områder, der vægtes i forhold til ansættelse i et hoveduddannelsesforløb i Klinisk Farmakologi. Ansøgere til en hoveduddannelsesstilling skal som minimum dokumentere, at de opfylder alle formelle krav til ansættelse i et hoveduddannelsesforløb indenfor specialet, jf. *Bekendtgørelse om uddannelse af speciallæger.* Profilen beskriver derfor de vigtigste potentialer og kvalifikationer, der ligger ud over introduktionsuddannelsen. Det er det enkelte ansættelsesudvalg, der vurderer ansøgernes kvalifikationer og potentialer samt ansøgerens evne til refleksion over potentialeog beslutter vægtningen af disse.

*Klinisk farmakologi er et tværgående speciale, der har til formål at fremme den rationelle anvendelse af lægemidler. Arbejdet inden for specialet er primært af rådgivende karakter, men kan også være klinisk eller regulatorisk og foregår ved ansættelser både den primære- og sekundære sundhedssektor, men også i de lægemiddelregulerende myndigheder, lægemiddelindustrien og lægemiddelforskningsenheder.*

***Vægtning af de 7 lægeroller***

*Alle syv lægeroller betragtes som væsentlige indenfor specialet Klinisk Farmakologi. Rollen som medicinsk ekspert prioriteres højt efterfulgt af rollen som akademiker, kommunikator og professionel. Nedenfor med specifikke eksempler på kompetencer og forhold, som vægtes indenfor hver lægerolle (i prioriteret rækkefølge).*

**Medicinsk ekspert / lægefaglig**

* *Relevant erfaring fx fra ansættelser på kliniske lægemiddelbrugende afdelinger, ved regulatoriske myndigheder eller i lægemiddelindustrien. Der skal kunne redegøres for, at opgaverne under ansættelsen har klinisk farmakologisk relevans i rollen som medicinsk ekspert.*
* *Forskningsmæssigt erhvervet ekspertise indenfor det klinisk farmakologiske område (og ikke primært et andet speciale)*
* *Motivation og interesse for klinisk farmakologi*

**Akademiker**

* *Præ- og postgraduate tiltag, der dokumenterer interesse for og evne til at udvikle den akademiske (forsknings-, fortolknings- og undervisningsmæssige) side af faget klinisk farmakologi*
* *Akademisk grad inkl. aktiv deltagelse i forskningsforløb førende til publikationer i referent-bedømte tidsskrifter eller accepterede præsentationer ved større internationale møder*
* *Med-forfatterskab på videnskabelige publikationer af klinisk farmakologisk relevans*
* *Undervisningsaktiviteter præ- og postgraduat med akademisk formidling*
* *Deltagelse som investigator eller co-investigator i klinisk lægemiddelforsøg*
* *Deltagelse i forskningsforberedende kurser (med vægt på GCP og GLP)*
* *Deltagelse i efteruddannelse i klinisk farmakologiske fora (kurser, kongresser)*

**Kommunikator**

* *Ansøgerens evne til at indgå i en meningsfyldt dialog ved samtalen*
* *Undervisningserfaring (undervisning af akademisk karakter prioriteres – se ovenfor)*
* *Præsentation(er) ved kongresser o.l. med præsentation af eget materiale*
* *Kursusplanlægning og undervisning for sundhedspersonale*
* *Deltagelse i relevante kurser indenfor kommunikation og formidling*

**Samarbejder**

*Evner som samarbejder prioriteres. Der opstilles ikke specifikke krav udover de, der er indeholdt i Klinisk basisuddannelse (KBU) og introduktionsuddannelsen.*

**Leder og administrator**

*Evner for ledelse og administration prioriteres. Hvis ansøger har dokumenteret erfaring som leder og/eller administrator, kvalificerer dette ved lighed på øvrige punkter.*

**Sundhedsfremmer**

*Evner for sundhedsfremme prioriteres, men anses primært som en hensigtserklæring fra ansøgeren på dette tidspunkt i uddannelsesforløbet. Hvis ansøger har særlig dokumenteret erfaring som sundhedsfremmer (f.eks. deltagelse i arbejde i patientforeninger), kvalificerer dette ved lighed på øvrige punkter.*

**Professionel**

*Rollen som professionel anses for et konglomerat af ovenstående roller samt demonstration af godt kendskab til egne grænser, både personligt og fagligt. Evalueringen sker ved en samlet vurdering af den skriftlige ansøgning samt ansættelsessamtalen.*

*Se evt. Sundhedsstyrelsens hjemmeside for overblik i forhold til de syv lægeroller -* [*LINK*](http://www.sst.dk/Nyhedscenter/Nyheder/2013/LaegersSyvRoller.aspx)

**Ansættelsessamtalen.**

Hvis antallet af ansøgere væsentligt overstiger antallet af hoveduddannelsesstillinger, vil

ansøgerne blive prioriteret efter personlig motiveret ansøgning, CV og kompetencer/potentiale

med henblik på udvælgelse til indkaldelse til ansættelsessamtale.

Samtalen tager udgangspunkt i ansøgerens CV og den personlige motiverede ansøgning.

Hovedvægten i samtalen lægges på ansøgerens faglige og personlige potentiale.

Samtalerne er typisk af 20-30 min varighed. Alle der ikke tilbydes et hoveduddannelsesforløb

modtager begrundet afslag samt tilbud om karrierevejledning.